Lille Marius

Lille Marius (egentlig Marius Gottwald) er en av hovedpersonene i Alexander Kiellands roman Gift.

Han er sønn av «fru Gottwald», som ikke kommer fra byen handlingen i boken finner sted, og som ikke har vært gift. At «fru Gottwald» har fått sønnen «lille Marius» utenfor ekteskap gjør at det hefter et uuttalt stigma ved henne og sønnen – Lille Marius oppfattes som «uekte» – men av ren høflighet og medynk omtaler de andre innbyggerne i byen likevel moren som «fru», en tittel som egentlig er forbeholdt gifte og «respektable» kvinner.

Selv om Lille Marius har en lavere sosial status får han gå på skole sammen med barna fra den respektable overklassen i byen. Lille Marius, som er en liten og ynkelig gutt, er ikke spesielt intelligent og gjør det svært dårlig på skolen. Men i ett fag utmerker han seg: Latin, og hans evner i språket har gjort at skolens rektor tar spesiell interesse i Lille Marius, og ønsker å hjelpe ham gjennom skolen, slik at han kan studere på universitetet. Lille Marius pugger nitid den latinske grammatikken og bruker all sin tid på lekselesing, før han går sent i seng. Vennskapet med den skoleflinke Abraham Løvdahl, sønn av den rike øyenlegen Carsten Løvdahl, er en stor hjelp, men der Lille Marius' gode resultater skyldes hardt arbeid, ser ikke Abraham den samme nytten av lekseøktene deres.

Lille Marius er kanskje blant de mest kjente, om ikke den mest kjente, litterære figuren skapt av Alexander Kielland. Dette er en følge av hans dødsfall i romanen Gift. Han streber og sliter for innpass og suksess i et puggebasert skoleverk hvor oppramsing står i sentrum fremfor forståelse og kritisk tenkning. Spesielt latinen tærer på elevene. Etter en fisketur på fjorden, der Lille Marius faller i vannet, blir han syk og får hjernebetennelse. På dødsleiet mumler han latinske fraser og grammatikk, og besvarer spørsmålene han ble stilt under den siste eksamen. Det siste Marius ytrer før han dør, er «mensa rotunda» – det runde bord.

Annen bruk av uttrykket
I dag er Lille Marius også navnet på skoleavisa til Stavanger katedralskole. Avisa blir utgitt fire ganger årlig av elever og selges kun på skolen. Markante tidligere elever som har bidratt i skoleavisa Lille Marius er Lars Helle, Tore Renberg og Mímir Kristjánsson.

Lille Marius ble medias kallenavn for Marius Borg Høiby da han og moren Mette-Marit Tjessem Høiby ble kjent i offentligheten.

 Referanser 

Eksterne lenker

Kategori:Litterære figurer
Kategori:Alexander Kielland